# Emnebeskrivelse fremmedspråk på barnetrinnet

**Læringsutbytte**:  
Etter endt kurs har deltaker kjennskap til språklæringsteorier og metoder og kan ta bevisste valg når det gjelder egen undervisning i fremmedspråk på 6. og 7. trinn. Deltaker kjenner til og kan vurdere bruk av ulike kulturelle uttrykksformer på målspråket i språkopplæringen. Videre kan deltaker utnytte digitale verktøy som en verdifull ressurs i språkinnlæringen, for eksempel ved å legge til rette for samarbeid og møte med autentisk språk.

**Kunnskap:**

Deltakeren

* har grunnleggende kunnskap om uttale og intonasjon, samt kjennskap til sentrale språkstrukturer i målspråket
* har kunnskap om de fem språkferdighetene (lesing, muntlig produksjon, muntlig samhandling, skriving og lytting) og kjenner til metoder for å utvikle disse ferdighetene hos elevene
* har kjennskap til og kunnskap om bruk av ulike språklige og kulturelle uttrykk på målspråket (rim, regler, sanger, dikt, tegneserier, rollespill, drama og dans, barnebøker, film osv.)
* har kunnskap om språklæringsteorier og fagdidaktikk med spesiell vekt på barns (6. og 7. trinn) læring av fremmedspråk
* har kunnskap om digitale verktøy og pedagogisk bruk i fremmedspråk-undervisningen
* har kunnskap om vurderingsverktøy som fremmer språkutvikling
* har kunnskap om språks funksjon når det gjelder interkulturell forståelse og verdien av flerkulturelt mangfold
* har kunnskap om forsøkslæreplanen og de aktuelle modellene for fremmedspråkopplæring på barnetrinnet (introduksjons- og produksjonsmodell)
* har kunnskap om Det felles europeiske rammeverket for språk, samt Den europeiske språkpermen for 6-12

**Ferdigheter:**

Deltakeren

* kan bruke målspråket sikkert og funksjonelt muntlig og skriftlig i ulike situasjoner og være en god språkmodell for aldersgruppen
* kan planlegge, gjennomføre og vurdere fremmedspråkopplæring tilpasset elever på 6. og 7. trinn
* kan legge til rette for elevenes utforsking av språklige og kulturelle uttrykk på målspråket og se det i sammenheng med tilsvarende uttrykk på andre språk
* kan veilede elever i deres språkutvikling og legge til rette for variert, differensiert og inspirerende læringsarbeid
* kan vurdere kvaliteten av læringsressurser på målspråket for 6. og 7. trinn, samt utvikle eget undervisningsmateriell
* kan bruke ulike vurderingsverktøy i fremmedspråkinnlæringen
* kan bruke aktuelle digitale verktøy i en tilpasset språklærings- og undervisningssammenheng

**Generell kompetanse:**

Deltakeren

* kan anvende, begrunne og vurdere et bredt spekter av arbeidsmåter og metoder i språkopplæringen
* kan selvstendig og sammen med andre arbeide for utvikling av et godt læringsmiljø og gode læringsvaner i faget
* kan finne relevante læringsressurser og nyttiggjøre seg disse på en hensiktsmessig måte både for egen læring og i formidlingssituasjoner